Ebbe Kalnæs (CD), 1999-05-04:
Da miljø-, freds- og stabilitetsrammen blev drøftet den 3. marts, var vi enige i, at det var vigtigt at tage miljødelen ud og behandle den separat, sådan som det sker her i dag.
Vi er ligeledes enige i, at det er med en vis stolthed over, at der på det her område gøres en god og fornuftig indsats.
Og vi er også enige i, at den kritik, der måske kan ligge i nogle af de ting, hr. Jens Hald Madsen nævnte med hensyn til, hvordan man udfører det her, skal vi selvfølgelig tage til efterretning.
Men jeg vil gerne understrege med det samme, at jeg går helt ud fra, at når de to ministre, som er her i Tinget i dag, har det som deres ansvarsområde, selvfølgelig, når den slags ting bliver nævnt, går i fuld gang med at rette det op, så det bliver så effektivt som muligt.
Det har vi tillid til.
Så vil jeg også gerne understrege, at prioriteringen på det her område er meget væsentlig, som den altid er, når det gælder en indsats på et område, hvor opgaverne er uendelig store.
Vi har jo gang på gang understreget - hvis vi tager fat i det hjemlige - at man ikke skal ofre kæmpesummer her i Danmark på at få relativt små gevinster, hvis man ved at gå ud i verden omkring os kan bidrage til nogle væsentlig større gevinster, hvor man får mere for pengene.
Det er klart, at den mest oplagte og farligste forurening er den forurening, hvor man på grund af dårlige levevilkår eller på grund af en trængt situation, hvor det gælder om at overleve, agerer miljømæssigt på sådan en måde, at man smadrer miljøet omkring sig på kort tid, fordi man ikke har nogen anden mulighed.
Og det må i høj grad være en pligt at hjælpe dér, så ikke folk bringes i den situation, hvor de er under det pres.
Men jeg vil gerne understrege, at vi også skal passe en smule på, når vi skal i gang med det her.
Vi har jo i den vestlige verden mulighed for at medtage overvejelser om visse modbevægelser, når det gælder miljøet. Dermed være ikke sagt, at jeg underkender, at det er problemer, man tager op, men vi skal bare sikre os, at de problemer har en vis dimension i den prioriteringssammenhæng, jeg talte om, og vi skal sikre os, at vi ikke bliver alt for hovskisnovski, når vi går ud til andre, for eksempel når nogle vil pålægge ulande økologisk drift eller lignende på samme niveau, som vi gør her i landet.
Sådan noget er luksus, som man ikke rigtig kan tillade sig et sted, hvor måske 25-30 pct. af udbyttet ved økologisk drift simpelt hen forsvinder, og det vil sige, at overlevelse ikke er mulig.
Det er en nedladende holdning at have over for andre mennesker, når det er på den facon, man er ude i de her hjælpeprogrammer.
Det er også klart, at hvis vi skal hjælpe, kan vi gøre det på mange andre måder end i denne ramme og agere fornuftigt på en lang række andre områder, når vi agerer over for omverdenen.
Vi skal jo huske på, at en stor del af Europa: Balkan, Østeuropa, SNG-landene og andre lande, jo er steder, hvor man stort set aldrig har set en radioatortermostat, og det vil sige, at man stort set regulerer varmen ved at åbne eller lukke vinduerne.
Så det er givet, at vi på en lang række andre områder kan gøre en indsats.
Og når vi skriver det i sådan et forslag til vedtagelse, som vi har lavet her i dag, så ved jeg godt, at alle vi, der stemmer for det, forstår noget væsentligt forskelligt ved det. Men jeg vil dog alligevel sige, at med hensyn til den del af det, der hedder »den grønne strøm«, og som vi taler meget om, er vi dygtige her i Danmark, og vi kunne godt på det område gøre en væsentlig bedre indsats, end vi har gjort i Danced-sammenhæng, for der er altså nogle reelle gevinster på det område.
Og samtidig er der nogle regionale behov rundt omkring, hvor der ikke er mulighed for transmission og andet, og hvor man kunne hjælpe en masse ting i gang.
Så det vil vi også gerne støtte.
Men generelt er vi stolte af denne indsats, og vi synes ikke, der er brugt en krone for meget på området, og vi er parate til at bakke denne indsats op og støtte den.
Og hvis nogle skulle forskyde tingene en smule og måske sætte ambitionsniveauet på visse områder en anelse ned her og få en langt større effekt af pengene i det her samarbejde, så er vi helt klar til at deltage i det.